CELEX: 52019PC0547
Language: sl
Date: 2019-11-11
Title: Predlog IZVEDBENI SKLEP SVETA o spremembi Odločbe 2007/884/ES, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 11.11.2019
            COM(2019) 547 final
            2019/0239(NLE)
            Predlog
            IZVEDBENI SKLEP SVETA
            o spremembi Odločbe 2007/884/ES, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV)
                  1
                lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               Združeno kraljestvo je z dopisom, ki ga je Komisija registrirala 2. aprila 2019, vložilo zahtevek za dovoljenje, da še naprej uporablja ukrep, ki odstopa od splošnih načel, ki urejajo pravico do odbitka vstopnega DDV v zvezi z najetimi ali zakupljenimi avtomobili, če se ne uporabljajo izključno za poslovne namene. Združeno kraljestvo je skupaj z zahtevkom za podaljšanje predložilo tudi poročilo, ki je vključevalo pregled odstotka omejitve, ki se uporablja za pravico do odbitka DDV v zvezi z najemom ali zakupom avtomobilov, ki se ne uporabljajo izključno za poslovne namene. 
            
            
               V skladu s členom 395(2) direktive o DDV je Komisija z dopisom z dne 29. aprila 2019 o zahtevku Združenega kraljestva obvestila druge države članice. Komisija je z dopisom z dne 2. maja 2019 uradno obvestila Združeno kraljestvo, da ima na voljo vse informacije, potrebne za presojo zahtevka.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Člena 168 in 169 direktive o DDV določata, da ima davčni zavezanec pravico do odbitka DDV, obračunanega pri nakupih, opravljenih za namene obdavčenih transakcij. Člen 26(1)(a) direktive o DDV pa določa, da se uporaba blaga, ki je del poslovnih sredstev podjetja, za zasebno rabo šteje za opravljanje storitev za plačilo, če je bila za takšno blago dana pravica do celotnega ali delnega odbitka DDV. Na ta način sistem zagotavlja, da je obdavčena končna potrošnja, če je bil prvotno odbit pripadajoči vstopni DDV.
            
            
               Pri motornih vozilih davčni zavezanci včasih težko opredelijo in ločijo razliko med poslovno in zasebno rabo, davčna uprava pa dejansko delitev rabe težko preverja. To velja tudi v primeru, če bi Združeno kraljestvo izkoristilo možnost iz člena 168a(2) direktive o DDV in omejilo odbitek pri izdatkih v zvezi s službenimi avtomobili na delež dejanske poslovne rabe s strani davčnega zavezanca. Poleg tega bi zaradi velikega števila vozil z mešano rabo davčne utaje lahko postale pogoste.
            
            
               Zaradi poenostavitve pobiranja DDV in boja proti davčnim utajam je Združenemu kraljestvu leta od leta 1995
                  2
                in nazadnje leta 2016
                  3
                dovoljeno, da do 31. decembra 2019 najemniku ali zakupniku avtomobila omeji pravico do odbitka vstopnega davka do višine 50 % v zvezi z najemom ali zakupom tega avtomobila, če se ne uporablja izključno za poslovne namene. Da bi preprečili dvojno obdavčitev, se Združenemu kraljestvu dovoli tudi, da se zasebna raba avtomobila, ki ga za poslovne namene najame ali zakupi davčni zavezanec, ne šteje za opravljanje storitev za plačilo. 
            
            
               Zaradi tega odstopanja najemniku ali zakupniku ni treba podrobno zapisovati razdalj, prevoženih za zasebne namene z vsakim takim avtomobilom, in obračunavati DDV za tako zasebno rabo. Možnost iz člena 168a(2) direktive o DDV ne predvideva pavšalnega delnega odbitka in bi se lahko uporabljala samo za vstopni DDV pri avtomobilih, ki so del poslovnega premoženja davčnih zavezancev, zato je odstopanje primeren ukrep, s katerim naj bi se dosegla zahtevana poenostavitev. 
            
            
               V skladu s členom 3(2) Odločbe Sveta 2007/884/ES
                  4
               , kakor je bila spremenjena, je Združeno kraljestvo predložilo poročilo o uporabi navedene odločbe, ki vključuje pregled odstotka omejitve, ki se uporablja za pravico do odbitka DDV v zvezi z najemom ali zakupom avtomobilov, ki se ne uporabljajo izključno za poslovne namene.
            
            
               Odstopanja so običajno odobrena za omejeno obdobje, da se lahko oceni, ali je posebni ukrep ustrezen in učinkovit. Na podlagi poročila Združenega Kraljestva je mogoče sklepati, da 50-odstotna porazdelitev med poslovno in zasebno rabo (ali katero koli drugo neposlovno rabo v smislu člena 26(1)(a) Direktive 2006/112/ES) trenutno še vedno odraža splošno poslovno in zasebno rabo zakupljenih in najetih avtomobilov davčnih zavezancev v Združenem kraljestvu. Ukrep o odstopanju je zato primerno podaljšati.
            
            
               
                  Združeno kraljestvo je vložilo zahtevek za dovoljenje za nadaljnjo uporabo odstopanja do konca obdobja izvajanja, predvidenega v sporazumu o izstopu. Vendar je 29. marca 2017 na podlagi člena 50 Pogodbe o Evropski uniji (PEU) predložilo uradno obvestilo o svoji nameri, da izstopi iz Unije. V skladu s členom 50(3) PEU se Pogodbi za državo, ki izstopa, prenehata uporabljati z dnem začetka veljavnosti sporazuma o izstopu, sicer pa dve leti po uradnem obvestilu, razen če Evropski svet v dogovoru z zadevno državo članico soglasno sklene, da se to obdobje podaljša. Obdobje je bilo podaljšano trikrat, in sicer nazadnje s Sklepom Evropskega sveta (EU) 2019/1810
                     5
                  , s katerim je bilo to obdobje podaljšano do 31. januarja 2020.
               
               
                  Svet je 11. januarja 2019 s Sklepom (EU) 2019/274
                     6
                   odobril podpis sporazuma o izstopu, o katerem so se pogajalci dogovorili 14. novembra 2018. Unija je potrdila, da je pripravljena hitro preiti na podpis in sklenitev, če bo sporazum o izstopu odobren s strani parlamenta Združenega kraljestva. Četrti del sporazuma o izstopu
                     7
                   določa prehodno obdobje, ki se začne z datumom začetka veljavnosti sporazuma, v katerem se bo za Združeno kraljestvo in v njem še naprej uporabljalo pravo Unije, kot je določeno v sporazumu o izstopu.
               
               
                  V vsakem primeru se ta sklep uporablja le, dokler se za Združeno kraljestvo in v njem uporablja pravo Unije.
               
               
                  Zato se glede na negotovost v zvezi z datumom začetka veljavnosti sporazuma o izstopu šteje, da je najprimernejši naslednji korak vključitev samoderogacijske klavzule, ki je določena na 31. december 2022. Če bi Združeno kraljestvo želelo vložiti nov zahtevek za podaljšanje po 31. decembru 2022, mora najpozneje do 1. aprila 2022 predložiti novo poročilo.
               
               
                  Ne glede na to bi moralo odstopanje v primeru izstopa Združenega kraljestva iz Evropske unije brez dogovora ali v primeru ratifikacije sporazuma o izstopu prenehati veljati na datum, ki nastopi prej, tj. 31. decembra 2022 ali na datum izstopa iz Unije brez dogovora ali, v primeru ratifikacije sporazuma o izstopu, na datum konca prehodnega obdobja, predvidenega v sporazumu o izstopu.
               
            
            
               •Skladnost z veljavnimi predpisi s področja zadevne politike
            
            
               Podobna odstopanja v zvezi s pravico do odbitka so bila odobrena drugim državam članicam. 
            
         
         
            
               Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka DDV v zvezi z osebnimi avtomobili, „miruje“. 
            
            
               
                  Ne glede na prejšnje pobude za določitev pravil, ki določajo vrste izdatkov, za katere se lahko omeji pravica do odbitka
                     8
                  , je tako odstopanje primerno, dokler ne bodo ta pravila usklajena na ravni EU. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV. 
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, se načelo subsidiarnosti ne uporablja.
               
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. preprečevanje nekaterih vrst davčnih utaj ali izogibanja davkom ter poenostavitev pobiranja DDV v določenem sektorju.
               
            
            
               •Izbira instrumenta
            
            
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Posvetovanje z zainteresiranimi stranmi ni bilo opravljeno. Ta predlog temelji na zahtevku Združenega kraljestva in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               
                  Namen sklepa je podaljšanje veljavnosti ukrepa za poenostavitev, ki je namenjen preprečevanju utaj DDV in poenostavitvi postopka za obračunavanje davka. 50-dstotna omejitev vstopnega davka je približek dejanskega zneska dolgovanega davka na uporabo zadevnih avtomobilov v zasebne namene. Zaradi tega najemniku/zakupniku ni treba zapisovati razdalj, prevoženih za zasebne namene s službenimi avtomobili, ter obračunavati davka na dejansko zasebno rabo za vsak avtomobil. 
               
               
                  Poleg tega bo učinek ukrepa vsekakor omejen zaradi ozkega področja in časovne omejenosti uporabe.
               
            
         
         
            
               4.PRORAČUNSKE POSLEDICE
            
            
               Predlog nima nobenih negativnih posledic za proračun EU.
            
            
               5.DRUGI ELEMENTI
            
            
               
                  Predlog vključuje samoderogacijsko klavzulo, ki je samodejni rok prenehanja veljavnosti, določen na 31. december 2022. Če bo Združeno kraljestvo izstopilo iz Evropske unije pred tem datumom brez dogovora, se bo ta sklep samodejno prenehal uporabljati na dan izstopa kot posledica uporabe člena 50 PEU. Če bo sporazum o izstopu začel veljati, se bo sklep prenehal uporabljati na datum konca prehodnega obdobja, predvidenega v navedenem sporazumu, če je določen na datum pred 31. decembrom 2022.
               
               
                  Če bi Združeno kraljestvo želelo dodatno podaljšanje ukrepa o odstopanju po letu 2022, mora Komisiji najpozneje do 1. aprila 2022 predložiti novo ocenjevalno poročilo skupaj z zahtevkom za podaljšanje.
               
            
            
               2019/0239 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Odločbe 2007/884/ES, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  9
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člena 168 in 169 Direktive 2006/112/ES določata pravico davčnih zavezancev, da odbijejo davek na dodano vrednost (DDV), obračunan pri dobavi blaga in opravljanju storitev, ki se uporabljajo za namene njihovih obdavčenih transakcij ali za nekatere druge namene. Člen 26(1)(a) navedene direktive obravnava uporabo poslovnih sredstev za zasebno rabo s strani davčnih zavezancev ali njihovih zaposlenih ali splošneje za druge namene kot za namene njihove dejavnosti za opravljanje storitev za plačilo.
            
            
               (2)Odločba Sveta 2007/884/ES
                  10
                Združenemu kraljestvu v skladu s členoma 168 in 169 Direktive 2006/112/ES dovoljuje, da najemniku ali zakupniku avtomobila omeji pravico do odbitka DDV do višine 50 % v zvezi s stroški najema ali zakupa tega avtomobila, če se ne uporablja izključno za poslovne namene. Prav tako dovoljuje Združenemu kraljestvu, da ne šteje za dobavo storitev, kadar se službeni avtomobil, ki ga davčni zavezanec najame ali zakupi, uporablja v zasebne namene. Zaradi teh poenostavitev najemniku ali zakupniku službenega avtomobila ni treba zapisovati razdalj, prevoženih za zasebne namene s tem avtomobilom, ali obračunavati DDV za dejanske razdalje, prevožene za zasebne namene s tem avtomobilom. Sklep 2007/884/EU preneha veljati 31. decembra 2019.
            
            
               (3)Združeno kraljestvo je z dopisom, ki ga je Komisija evidentirala 2. aprila 2019, vložilo zahtevek za dovoljenje, da še naprej uporablja ukrepe o odstopanju, ki so bili odobreni z Odločbo 2007/884/ES (v nadaljnjem besedilu: ukrepi o odstopanju). 
            
            
               (4)V skladu s členom 395(2) Direktive 2006/112/ES je Komisija z dopisom z dne 29. aprila 2019 o zahtevku Združenega kraljestva obvestila druge države članice. Komisija je z dopisom z dne 2. maja 2019 uradno obvestila Združeno kraljestvo, da ima na voljo vse informacije, potrebne za presojo zahtevka.
            
            
               (5)Združeno kraljestvo je 29. marca 2017 na podlagi člena 50 Pogodbe o Evropski uniji (PEU) predložilo uradno obvestilo o svoji nameri, da izstopi iz Unije. V skladu s členom 50(3) PEU se Pogodbi za državo, ki izstopa, prenehata uporabljati z dnem začetka veljavnosti sporazuma o izstopu, sicer pa dve leti po uradnem obvestilu, razen če Evropski svet v dogovoru z zadevno državo članico soglasno sklene, da se to obdobje podaljša. Obdobje je bilo podaljšano trikrat, in sicer nazadnje s Sklepom Evropskega sveta (EU) 2019/1810
                  11
               , s katerim je bilo to obdobje podaljšano do 31. januarja 2020.
            
            
               (6)Svet je 11. januarja 2019 s Sklepom (EU) 2019/274
                  12
                odobril podpis sporazuma o izstopu, o katerem so se pogajalci dogovorili 14. novembra 2018. Unija je potrdila, da je pripravljena hitro preiti na podpis in sklenitev, če bo sporazum o izstopu odobren s strani parlamenta Združenega kraljestva. Četrti del sporazuma o izstopu
                  13
                določa prehodno obdobje, ki se začne z datumom začetka veljavnosti sporazuma, v katerem se bo za Združeno kraljestvo in v njem še naprej uporabljalo pravo Unije, kot je določeno v sporazumu o izstopu.
            
         
         
            
               (7)V vsakem primeru se ta sklep uporablja le, dokler se za Združeno kraljestvo in v njem uporablja pravo Unije.
            
            
               (8)Združeno kraljestvo je poleg zahtevka Komisiji predložilo tudi poročilo v skladu s členom 3(2) Odločbe 2007/884/ES, ki je vključevalo pregled odstotka omejitve, ki se uporablja za pravico do odbitka DDV. Informacije, ki jih je predložilo Združeno kraljestvo, kažejo, da odstotek omejitve v višini 50 % pravično odraža dejanske razmere na terenu, kar zadeva razmerje med poslovno in neposlovno rabo vozil, na katera vplivajo ukrepi o odstopanju. Vendar bi bilo treba podaljšanje ukrepov o odstopanju omejiti na čas, ki je potreben za oceno učinkovitosti teh ukrepov in primernosti odstotka. Združenemu kraljestvu bi bilo zato treba dovoliti, da ukrepe o odstopanju še naprej uporablja v omejenem obdobju do 31. decembra 2022.
            
            
               (9)Določiti bi bilo treba rok, v katerem je treba zahtevati dovoljenje za vsako nadaljnje podaljšanje ukrepov o odstopanju po letu 2022. Poleg tega bi moralo Združeno kraljestvo skupaj z morebitnim zahtevkom za podaljšanje predložiti tudi poročilo, ki vključuje pregled odstotka omejitve, ki se uporablja za pravico do odbitka DDV.
            
            
               (10)Ukrepi o odstopanju ne bodo negativno vplivali na lastna sredstva Unije iz naslova DDV –
            
            
               SPREJEL NASLEDNJI SKLEP: 
            
            
               Člen 1
            
            
               Člen 3 Odločbe 2007/884/ES se nadomesti z naslednjim:
            
            
               „Člen 3
            
            
               Ta odločba preneha veljati 31. decembra 2022.
            
            
               Zahtevek za dovoljenje za podaljšanje ukrepov o odstopanju, ki so odobreni s to odločbo, se predloži Komisiji do 1. aprila 2022. Zahtevku je priloženo poročilo, ki vključuje pregled odstotka omejitve, ki se uporablja za pravico do odbitka DDV v zvezi s stroški najema ali zakupa avtomobilov, ki se ne uporabljajo izključno za poslovne namene.“
            
            
               Člen 2
            
            
               Ta sklep je naslovljen na Združeno kraljestvo Velika Britanija in Severna Irska.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        Odločba Sveta 95/252/ES z dne 29. junija 1995, ki dovoljuje Združenemu kraljestvu uporabo ukrepa o odstopanju od členov 6 in 17 Šeste Direktive Sveta (77/388/EGS) o usklajevanju zakonodaje držav članic o prometnih davkih (UL L 159, 11.7.1995, str. 19).
               
               
                  
                     (3)
                  
                        Odločba Sveta 2007/884/ES z dne 20. decembra 2007, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost (UL L 346, 29.12.2007, str. 21), je bila z Izvedbenim sklepom Sveta 2011/37/EU z dne 18. januarja 2011 (UL L 19, 22.1.2011, str. 11) podaljšana do 31. decembra 2013, z Izvedbenim sklepom Sveta 2013/681/EU z dne 15. novembra 2013 (UL L 316, 27.11.2013, str. 41) do 31. decembra 2016, z Izvedbenim sklepom Sveta (EU) 2016/2265 z dne 6. decembra 2016 (UL L 342, 16.12.2016, str. 28) pa do 31. decembra 2019.
               
               
                  
                     (4)
                  
                        Odločba Sveta 2007/884/ES z dne 20. decembra 2007, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost (UL L 346, 29.12.2007, str. 21).
               
               
                  
                     (5)
                  
                        Sklep Evropskega sveta (EU) 2019/1810, sprejet v dogovoru z Združenim kraljestvom, z dne 29. oktobra 2019 o podaljšanju obdobja na podlagi člena 50(3) PEU (UL L 278I, 30.10.2019, str. 1).
               
               
                  
                     (6)
                  
                        Sklep Sveta (EU) 2019/274 z dne 11. januarja 2019 o podpisu, v imenu Evropske unije in Evropske skupnosti za atomsko energijo, Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 47 I, 19.2.2019, str. 1).
               
               
                  
                     (7)
                  
                        Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL C 144 I, 25.4.2019, str. 1).
               
               
                  
                     (8)
                  
                        COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), umaknjen 21. maja 2014 (UL C 153, 21.5.2014, str. 3).
               
               
                  
                     (9)
                  
                        UL L 347, 11.12.2006, str. 1.
               
               
                  
                     (10)
                  
                        Odločba Sveta 2007/884/ES z dne 20. decembra 2007, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost (UL L 346, 29.12.2007, str. 21).
               
               
                  
                     (11)
                  
                        Sklep Evropskega sveta (EU) 2019/1810, sprejet v dogovoru z Združenim kraljestvom, z dne 29. oktobra 2019 o podaljšanju obdobja na podlagi člena 50(3) PEU (UL L 278I, 30.10.2019, str. 1).
               
               
                  
                     (12)
                  
                        Sklep Sveta (EU) 2019/274 z dne 11. januarja 2019 o podpisu, v imenu Evropske unije in Evropske skupnosti za atomsko energijo, Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 47 I, 19.2.2019, str. 1).
               
               
                  
                     (13)
                  
                        Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL C 144 I, 25.4.2019, str. 1).